**SZAOK Kari Kutatási Alap - Szent-Györgyi Albert Pályázat (SZGYA)**

**A pályázat célja:**

Az SZAOK KKA **Szent-Györgyi Albert Pályázat (SZAOK-SZGYA)** célja, a Kar alapkutatási tevékenységének felélénkítése, és ez által az angol nyelvű publikációs aktivitás támogatása, illetve olyan ígéretes kutatások finanszírozása, amelyek külső pályázati forrás hiányában nem valósulhatnak meg, pedig egyébként jelentős lenne a tudományos impaktjuk és közlemény születhetne belőlük. Az SZAOK-SZGYA az alapkutatás személyi, műszeres, vegyszeres és egyéb dologi költségeit biztosítja a pályázat nyertesei számára. Alapvető fontosságú, hogy a legígéretesebb kutatások részesüljenek a támogatásban, amelyet objektív értékelési rendszerrel, hozzáértő, független bírálók bevonásával érünk el.

**Támogatandók köre:**

Az SZAOK szervezeti egységeiben (elméleti tanszék vagy klinika) főállású közalkalmazotti jogviszonnyal rendelkező, PhD fokozattal rendelkező azon oktató vagy kutató, akinek munkacsoportja a pályázat beadását megelőző években is szignifikáns publikációs aktivitást folytatott. A pályázó vállalja, hogy a pályázat beadását követő három éven belül publikálják eredményeiket impakt faktorral rendelkező nemzetközi minimum Q1, vagy Q2 rangsorolású folyóiratban.

Amennyiben a kutató SZAOK KKA Hetényi Géza Pályázaton vagy Szent-Györgyi Albert Pályázaton támogatást nyert el a megelőző években, a következő évben nem adható támogatás. Egy évben nem adható be Kisműszer Beszerzési Pályázat és Hetényi Géza Pályázat vagy Szent-Györgyi Albert Pályázat is.

**Pályázati feltételek:**

* A pályázó rendelkezzék PhD fokozattal.
* A pályázó rendelkezzék az elmúlt két évben legalább egy, angol nyelvű, minimum Q2 kategóriájú folyóiratban megjelent cikkel, amelynek szerzői között első vagy utolsó helyen szerepel.
* A pályázónak a beadást megelőző 3 évben legyen PhD hallgatója vagy olyan TDK hallgatója, aki elindult a Kari TDK Konferencián.
* A pályázónak ne legyen futó SZAOK KKA Hetényi Géza- vagy Szent-Györgyi Albert Pályázata.

**Egyéb feltételek:**

A pályázó vállalja, hogy a pályázat anyagából pályázatot nyújt be az NKFIH-hoz egy éven belül. Amennyiben a pályázat futamideje alatt a pályázat más forrásból is támogatást nyer, akkor ezt a pályázónak be kell jelentenie az SZAOK tudományos dékánhelyettesének. Ebben az esetben a kari támogatás teljesen vagy részlegesen visszavonásra kerülhet a költségvetés közös átvizsgálását követően.

**Támogatás mértéke:**

**A támogatás összege: maximum bruttó 5.000.000 Ft/év**

**Az elnyerhető pályázatok száma: maximum 5 pályázat évente (max. bruttó 25 millió Ft/év)**

**A pályázat futamideje: két év, ami kiváló értékelés esetén egy további évre hosszabbítható.**

A pályázat futamideje alatt második SZAOK KKA Hetényi Géza- vagy Szent-Györgyi Albert Pályázat nem nyújtható be.

A támogatás forrása: az SZAOK saját bevétele.

**Támogatás formája:**

A megítélt összeg felhasználása:

1. kizárólag a pályázati cél érdekét szolgáló beszerzésekre, kiadásokra fordítható;
2. alapvető felhasználás: dologi költségek;
3. eszközbeszerzések költségei;
4. szolgáltatás finanszírozása;
5. személyi költségek: a kutatásban részt vevő főállású kutató, vagy asszisztens minimum 6 órában történő alkalmazására (új alkalmazás), vagy a kutatásokban közvetlenül résztvevők részére a támogatási összeg legfeljebb 15%-áig történő kifizetésekre (megbízásokra, többletfeladatokra).

Minden megrendelés, beszerzés, kiküldetés csak a mindenkor érvényes egyetemi gazdálkodási szabályoknak, utasításoknak megfelelően történhet.

**A pályázó által benyújtandó anyagok:**

* **Önéletrajz**, amely tartalmazza a pályázó kutató publikációs és tudománymetriai adatait, a kutatási terv személyi előfeltételeit (az eddigi kutatási eredményeket) és egyéb releváns adatokat.
* **Publikációs jegyzék**
* Tudományos Diákköri témavezetői tevékenység összefoglalása.
* A pályázat segítségével megvalósuló **kutatás angol nyelvű leírása**, az eddigi eredmények bemutatása, a tanulmány tervezett menetrendje (a kezdő dátum megadásával) 5 oldal terjedelemben; szakmai indoklással és a megvalósíthatóság feltételeinek ismertetésével, valamint az első évre vonatkozó részfeladatok megoldásának munkatervével.
* Az elérendő **célok** konkrét - ahol lehetséges, számszerűsíthető - megjelölését (tervezett publikációk, pályázatok, PhD-témák, új műtéti/klinikai eljárások éves száma, finanszírozási impaktja, illetve egyéb releváns vállalások száma).
* **Költségtervet** összesítve, táblázatos formában, illetve egy maximum 1 oldal terjedelmű szöveges indoklással ellátva.
* A kutatás **etikai engedélye**, vagy ennek hiányában nyilatkozat arról, hogy az etikai engedély benyújtása a kutatási tervben megjelölt kezdő időpont előtt megtörténik.
* **Nyilatkozat** arról, hogy a pályázat adatai valósak.
* **Nyilatkozat** arról, hogy a pályázati kritériumrendszert maradéktalanul elfogadja.
* **Nyilatkozat** arról, hogy a támogatást a tudományos közleményben az Acknowledgement részben feltünteti („Supported by SZTE SZAOK-KKA No:<év>/<pályázati azonosító>”).
* **Nyilatkozat**, amelyben a pályázó vállalja, hogy tudományos eredményeit ismerteti a soron következő Szent-Györgyi Napok során.

**A pályázat benyújtásának módja:**

1. A pályázatot e-mail csatolt file-ként a pályázati kapcsolattartó címére kell beküldeni: [pasek.peter@med.u-szeged.hu](file:///C%3A%5CUsers%5Ckecse-nagy_sandor%5CAppData%5CLocal%5CMicrosoft%5CWindows%5CINetCache%5CContent.Outlook%5CY0YHXX8V%5Cpasek.peter%40med.u-szeged.hu)

2. A dokumentum neve: „SZAOK-KKA\_SZGYA\_évhónapnap\_pályázó vezeték és keresztneve” megjelöléssel.

3. A Tárgy mezőben kérjük ugyanígy feltüntetni: „SZAOK-KKA\_Szent-Györgyi Albert Pályázat\_évhónapnap\_pályázó vezeték és keresztneve”

**A pályázatok benyújtásának határideje: 2022. április 14.**

**Pályázatok elbírálásának szempontjai:**

1. A pályázat csak azok számára érhető el, akiknek egyéb, érvényben lévő Kari kutatási pályázatuk nincs, azaz semmilyen kutatási támogatásban nem részesülnek az SZTE SZAOK részéről.
2. Valótlan adatok közlése a pályázót az SZAOK-KKA-ra történő pályázásból kizárja.
3. A pályázatok elbírálását a Tudományos dékánhelyettes és a Kari Tudományos Értékelő Bizottság végzi a pályázat külső, független értékelését követően, annak figyelembe vételével.
4. A pályázatokat az Értékelő Bizottság 0-35 ponthatár között értékeli, a támogatás elnyeréséhez minimum 25 pont szükséges, az értékelés során a legjobb 5 pályázat kap támogatást.

Az értékelés szempontjai:

* A pályázat tudományos impaktja, megvalósíthatósága, előzetes részeredmények megléte. (10 pont)
* A független bíráló által adott pontszám. (10-ből legalább 7 pont megléte)
* A pályázó korábbi tudományos aktivitása, publikációs tevékenysége, hazai és nemzetközi elismertsége. (10 pont)
* Előnyt jelent, ha a témavezető végzett PhD hallgatót, vagy olyan Tudományos Diákköröst foglalkoztat, aki a Kari TDK Konferencián előadást tartott és továbbjutott az OTDK-ra. (5 pont)
* Az SZAOK-KKA csak azokat a pályázatokat finanszírozza, melyek megfelelnek a pályázati kritériumrendszerben leírtaknak és melyekben a kért összeg mértéke, és felhasználása megfelel a követelményekben leírtaknak.
* Az a pályázat, amelyik formailag nem felel meg a követelményeknek, nem kerül elbírálásra.
* Pályázati feltétel, hogy a pályázó rendelkezzék PhD fokozattal és az elmúlt két évben legalább egy, angol nyelvű, minimum Q2 kategóriájú folyóiratban megjelent cikkel, melynek szerzői között első vagy utolsó helyen szerepel.

**Pályázati beszámoló szempontjai:**

1. A támogatás elnyerését követően 22-24 hónap között beküldendő, az első kétévi teljesítésről és felhasználásról szóló beszámolónak az alábbiakat kell tartalmaznia:
* Az első év munka összefoglalója max 3 oldal terjedelemben
* Az NKFIH-hez benyújtott pályázat beadásának hivatalos igazolása
* A megjelent vagy közlésre elfogadott cikk(ek) listája, és lmpakt Faktora (citálható absztrakt nélkül!).
* Elbírálás alatt álló cikk(ek) listája (ebben az esetben az újság döntését továbbítani kell a dékáni hivatal email címére)
* Mellékletként kell benyújtani a cikk(ek) pdf másolatát.
* Kongresszusi előadások / Poszterek listája
* A pályázati támogatás felhasználásának részletes leírása: dologi költségek (vegyszerek, kísérleti anyagok, állatok, stb.), informatikai eszközök
1. A pályázat beszámolójának beküldési dátuma: a futamidő leteltét követő két hónapon belül.
2. A pályázati beszámolót e-mail csatolt file-ként a pályázati kapcsolattartó címére kell beküldeni: pasek.peter@med.u-szeged.hu

A dokumentum neve: „SZAOK-KKA\_SZGYA\_pályázati beszámoló\_évhónapnap\_pályázó vezeték és keresztneve” megjelöléssel.

A Tárgy mezőben kérjük ugyanígy feltüntetni: „SZAOK-KKA\_Szent-Györgyi Albert Pályázat\_pályázati beszámoló\_évhónapnap\_pályázó vezeték és keresztneve”

**Amennyiben a pályázati beszámoló nem kerül elfogadásra, a pályázó nem teljesíti a vállalásait, a pályázó automatikusan kizárja magát a következő két év Kari pályázataiból.**

**Kapcsolattartó:**

**Pasek Péter**, SZTE SZAOK Gazdasági Iroda (6725 Szeged, Tisza Lajos krt. 107., 1. em.)

Tel: 62/54-45-94, E-mail: pasek.peter@med.u-szeged.hu